b'\n_START_ARTICLE_\nJohn Elis Zidb\xc3\xa4ck\n_START_PARAGRAPH_\nJohn Elis Zidb\xc3\xa4ck (2. toukokuuta 1875 S\xc3\xa4\xc3\xa4ksm\xc3\xa4ki \xe2\x80\x93 8. hein\xc3\xa4kuuta 1956 Helsinki) oli suomalainen toimittaja._NEWLINE_Zidb\xc3\xa4ckin vanhemmat olivat varatuomari Axel Gabriel Zidb\xc3\xa4ck (1845\xe2\x80\x931879) ja Hulda Maria Aina Grahn (1846\xe2\x80\x931884). H\xc3\xa4n p\xc3\xa4\xc3\xa4si ylioppilaaksi H\xc3\xa4meenlinnan normaalilyseosta 1895, suoritti rautateiden virkatutkinnon ja oli sitten vuodesta 1899 valtion rautateiden palveluksessa H\xc3\xa4meenlinnan ja Tampereen asemilla. Aktivistien toiminnassa mukana ollut Zidb\xc3\xa4ck osallistui Voimaliiton aseiden salakuljetukseen ja joutui syytteeseen valtiopetoksen valmistelusta. T\xc3\xa4m\xc3\xa4n vuoksi h\xc3\xa4n joutui eroamaan 1906 rautateiden palveluksesta._NEWLINE_Zidb\xc3\xa4ck oli sitten Tampereen Sanomain toimittajana ja toimitussihteerin\xc3\xa4 1905\xe2\x80\x931913, Laatokka-lehden ja Sortavalan Sanomain p\xc3\xa4\xc3\xa4toimittajana 1913\xe2\x80\x931915 sek\xc3\xa4 Tampereen Sanomain p\xc3\xa4\xc3\xa4toimittajana 1915\xe2\x80\x931919. H\xc3\xa4n osallistui Viron vapaussotaan 1919 sotakirjeenvaihtajana._NEWLINE_Zidb\xc3\xa4ck toimi Maaseudun Sanomain p\xc3\xa4\xc3\xa4toimittajana 1921\xe2\x80\x931922, Kotimaisen Ty\xc3\xb6n Liiton apulaisjohtajana 1922\xe2\x80\x931923, Kauppalehden toimitussihteerin\xc3\xa4 1923\xe2\x80\x931924, Suomen Tietotoimiston toimitussihteerin\xc3\xa4 1924\xe2\x80\x931927 sek\xc3\xa4 viimeksi ennen el\xc3\xa4kkeelle j\xc3\xa4\xc3\xa4mist\xc3\xa4\xc3\xa4n Helsingin Sanomain toimituksessa 1927\xe2\x80\x931950. Zidb\xc3\xa4ck toimi 1920-luvulla my\xc3\xb6s Suomen Suojelusliiton keskustoimikunnan asiamiehen\xc3\xa4._NEWLINE_Zidb\xc3\xa4ck toimi Helsingin Sanomalehtimiesyhdistyksen puheenjohtajana ja Nuorsuomalaisen Sanomalehtimiesyhdistyksen puheenjohtajana._NEWLINE_Zidb\xc3\xa4ck oli naimisissa vuodesta 1899 kansakoulunopettaja Matilda Koljosen (1870\xe2\x80\x931961) kanssa.'